PLEC DE PRESCRIPCIONS TÈCNIQUES QUE REGIRÀ LA LICITACIÓ PER A L’ADJUDICACIÓ DEL CONTRACTE DEL SERVEI DE PRIMERA ACOLLIDA: MÒDULS A, B I C.

1. OBJECTE
L’objecte del contracte es divideix en diversos lots, amb la finalitat última de dotar a tots els municipis que conformen la comarca de l’Urgell, els recursos necessaris per poder fer front a l’alta demanda del Servei de Primera Acollida, entre elles les demandes de formació i informació.
	Núm. Lot
	Objecte

	LOT 1
	Mòdul A- Taller de competències lingüístiques bàsiques en alfabetització i en llengua catalana.


	LOT 2
	Mòdul B- Durada mínima de 15 hores. Coneixements de l’entorn laboral. Les persones usuàries del servei de primera acollida han de poder assolir uns coneixements bàsics per a fer possible la plena efectivitat dels seus drets i deures laborals, tant per a l’accés al món laboral com per al desenvolupament del lloc de treball i la carrera professional.


	LOT 3
	Mòdul C- Coneixements de la societat catalana i el seu marc jurídic. En aquest mòdul es vol promoure l’autonomia personal de les persones usuàries a través del coneixement dels trets fonamentals de Catalunya pel que fa a aspectes culturals, socials, de lleure, geogràfics i històrics. També del sistema polític i administratiu, dels recursos públics i privats i tot el que fa referència a regularitat administrativa per viure a Catalunya, així com els drets i deures fonamentals.






2. CARACTERÍSTIQUES DEL SERVEI A CONTRACTAR
2.1. Descripció general
Els objectius del servei de Primera Acollida són un conjunt d’accions i recursos que responen a les necessitats inicials de formació i informació de les persones que acaben d’arribar.
Respecte als continguts de formació que les persones han d’acreditar, es divideixen en tres mòduls:
Mòdul A; Llengua: és un mòdul per aprendre el català i el castellà amb un mínim de 90 hores en cada una de les llengües. 
Mòdul B; Coneixements laborals: un mòdul sobre el mercat de treball amb una duració mínima de 15 hores.
Mòdul C; Societat catalana: un mòdul per conèixer el municipi i els serveis de l’entorn més proper amb un mínim de 15 hores. 
2.2. Característiques específiques del servei
El Govern de Catalunya posa a l’abast de les persones que acaben d’arribar un servei de primera acollida, el qual, es facilitat pel Consell Comarcal de l’Urgell. La tècnica de Primera Acollida, rep a les persones i els informa i acompanya. Aquest servei, pretén dotar d’eines inicials que facilitin la seva incorporació a la societat catalana.
Per aquest motiu i des del mateix servei, oferim el certificat de Primera Acollida que inclou els Mòduls A, B i C. 
2.3. Perfil professional del personal adscrit al servei
L’empresa adjudicatària haurà de disposar en tot moment del personal necessari per a la prestació del servei objecte de l’adjudicació, tenint en compte les tasques a desenvolupar.
Aquest personal haurà de disposar, amb caràcter mínim i obligatori, de la qualificació professional següent:
- Un equip amb personal qualificat per a la docència.
- Experiència mínima de 2 anys desenvolupant tasques similars a les que són objecte de la present contractació.
L’empresa adjudicatària haurà de facilitar al Consell Comarcal, abans de l’inici de la prestació del servei, la relació de personal adscrit, detallant la seva titulació i experiència. L’adjudicatari haurà de comunicar immediatament al Consell Comarcal de l’Urgell qualsevol modificació que es produeixi en la relació inicial de persones adscrites a la realització del contracte.
L’experiència de la persona adscrita s’haurà d’acreditar amb el certificat de l’empresa o declaració jurada, en el que especifiqui els anys d’experiència, acompanyada dels justificants documentals següents: contractes de treball, projectes realitzats, contractes de prestació de serveis, certificats o altra documentació acreditativa oficial.
El Consell Comarcal de l’Urgell podrà demanar qualsevol altre document o certificat per comprovar el compliment de les obligacions esmentades.
L’empresa adjudicatària haurà de vetllar perquè hi hagi una continuïtat en l’equip evitant que es produeixin canvis o substitucions si no són estrictament necessaris o per raons de força major, com ara malaltia.
L’empresa adjudicatària haurà de garantir el cobriment de les absències del seu personal de forma immediata, de manera que, en cap moment de la prestació del servei pugui quedar afectada per aquestes possibles absències.
L’empresa adjudicatària es responsabilitzarà del tractament correcte del personal en relació a les persones usuàries.

3. OBLIGACIONS DE L’EMPRESA ADJUDICATÀRIA
Seran obligacions de l’empresa contractista, pel que fa referència a l’exacta prestació i dotació del servei objecte del contracte, aquelles previstes en el Plec de Clàusules Administratives Particulars i les següents:
1) Presentar una memòria de gestió del servei, abans del dia 31 de gener de cada any, referit a l’any que finalitza. Aquesta memòria haurà d’incloure:
a) Un resum de les activitats efectuades
b) Anàlisis de les dades relatives als usuaris i temàtica de les consultes realitzades.
c) Comparativa de les dades referides a l’apartat b) amb les mateixes corresponents a l’any anterior.
d) Conclusió i proposta d’objectius per al període anual següent.
2) Utilitzar correctament els mitjans materials (espais, instal·lacions...) 
4) No utilitzar el nom i la imatge interna o externa dels Serveis d’assessorament en matèria d’estrangeria amb motius publicitaris o altres d’interès exclusiu de l’adjudicatari, sense que ho autoritzi prèviament i de forma expressa el Consell Comarcal de l’Urgell.
5) Fer constar, quan correspongui, el caràcter municipal de les activitats contractades, així com els logotips del Consell Comarcal de l’Urgell, en els termes que estableix el Manual d’imatge corporativa disponible al lloc web del Consell Comarcal de l’Urgell. Cas d’existir, els diversos elements de papereria i similars hauran de ser autoritzats pel Consell Comarcal i estar d’acord amb el disseny corporatiu
6) Autoritzar la cessió dels seus drets d’imatge i els del seu personal per a qualsevol enregistrament o fotografia que es faci amb l’objectiu de donar difusió de les activitats dels Mòduls A, B i C a qualsevol dels mitjans de comunicació comarcals.
7) Comunicar al Consell Comarcal de l’Urgell qualsevol incidència que afecti el normal funcionament del servei, com ara absències dels professionals, permisos, canvis o suplències.
8) Proporcionar al Consell Comarcal qualsevol altra documentació relativa a la gestió del servei que estimi necessària.
9) Complir i fer complir al seu personal tot el que disposa la Llei Orgànica 3/2018, de 5 de desembre, de protecció de dades personals i garantia dels drets digitals, en relació amb les dades personals de les persones usuàries dels Mòduls.
10) Acreditar que té contractada una assegurança de responsabilitat civil, amb uns capitals mínims de 300.000,00€ per sinistre i de 100.000,00€ per víctima, que cobreixi els possibles danys, materials o corporals a tercers o a la corporació derivats de l’execució dels serveis contractats, la qual haurà de mantenir vigent durant l’execució del contracte i el període de garantia establert.
A aquest efecte, abans de l’inici del servei, cas de no haver-se presentat amb anterioritat, l’adjudicatari haurà de presentar a l’Ajuntament:
a) Rebut de pagament de la prima
b) Pòlissa d’assegurança (condicions generals, particulars i especials).
L’original o fotocòpia compulsada d’aquestes pòlisses l’haurà de presentar l’empresa que hagi presentat l’oferta econòmicament més avantatjosa a requeriment municipal, prèviament a l’adjudicació del contracte.
Cas de produir-se la pròrroga del contracte, l’empresa adjudicatària haurà d’acreditar estar al corrent de pagament del venciment de la pòlissa per les corresponents anualitats.

4. DIRECCIÓ GENERAL DE SEGUIMENT I CONTROL DEL SERVEI
La persona responsable del contracte, encarregada del seguiment i el control del seu objecte, serà la Tècnica de Polítiques Migratòries i Primera Acollida del Consell Comarcal de l’Urgell, o bé qui n’assumeixi les seves funcions.
La persona responsable del contracte supervisarà la correcta execució del contracte, garantirà durant tot el període de durada del servei, que l’empresa adjudicatària porti a terme el seu objecte d’acord amb les obligacions establertes en el mateix i informarà oportunament l’òrgan de contractació sobre qualsevol incidència o deficiència detectada.
L’empresa adjudicatària per tal de poder conèixer, valorar i avaluar la satisfacció de les persones usuàries, dissenyarà una enquesta amb aquesta finalitat, que haurà de entregar als usuaris i que presentarà a la persona responsable del contracte abans d’iniciar el servei. Tanmateix facilitarà tota la informació relativa al servei a desenvolupar que li sigui demanada i la mantindrà informada de qualsevol incidència en el servei a prestar, a través dels canals més efectius per a la seva resolució, els quals es determinaran conjuntament amb el Consell Comarcal. L’esmentada àrea establirà un calendari de reunions periòdiques de coordinació amb la representació de la direcció de l’empresa adjudicatària, amb l’objectiu de fer el seguiment i avaluació del funcionament del servei i, si s’escau, acordar les mesures adients per millorar-ho.

5. FINALITZACIÓ DE CONTRACTE I TRASPÀS
Quan finalitzi la vigència del present contracte, en cas de no continuar prestant el servei, la persona contractista i la nova empresa adjudicatària realitzaran un traspàs d’informació, de funcionament i d’organització del Servei d’Assessorament jurídic en el termini de deu dies naturals previs a l’inici de la nova prestació. 
